En Larries doen dit weer! | Netwerk24
En Larries doen dit weer!
Om die 4M-byeenkoms te wen, raak nou al roetine vir die Hoër Meisieskool La
Rochelle – hulle is verlede week wéér met die trofee huis toe.
Vir die sesde agtereenvolgende jaar het dié skool die jaarlikse 4M-atletiekbyeekoms tussen die vier meisieskole gewen.
Die Hoër Meisieskool La Rochelle se spankapteine Leandra Custodio en Shannon Benjamin soen die beker nadat hul skool die 4M-byeenkoms vir die sesde jaar op ’n ry gewen het. Foto: SUZAAN POTGIETER
Hulle het stof in die ander skole se oë geskop en is Donderdagaand by die Dal Josafat-stadion in die Paarl met 470 punte as die wenners aangekondig.
Die Hoër Meisieskool Paarl was tweede (met 403 punte), die Hoër Meisieskool Bloemhof derde (met 375 punte) en die Rhenish Girls’ High School was vierde (met 117 punte).
Hoewel La Rochelle al gewoond geraak het aan die 4M-kroon, was dit steeds ’n emosionele wen.
Albei spankapteins Leandra Custodio en Shannon Benjamin het trane van vreugde ná hul oorwinning gestort.
By die stampvol stadion was daar ’n oorvloed van gees en opwinding en goeie sportmanskap op die atletiekbaan en -veld.
’n Hele aantal rekords is ook by die byeenkoms verbeter:
Cari Steenkamp (HMS Paarl) in o. 14-spiesgooi, Adrienne Gallop (La Rochelle) in o. 14-verspring, Anneken Viljoen (HMS Paarl) in o. 17 800 m, Leandra Custodio (La Rochelle) in o. 19 400 m, Kristi Snyman (HMS Paarl) in o. 19-hoogspring, Katinka Louw (La Rochelle) in o. 17 400 m en La Rochelle in albei die o. 15 en o. 14 4 x 100 m-aflosse.
Die HMS Paarl was die o. 14- en o. 15-ouderdomswenners en La Rochelle was die ouderdomswenners vir o. 17 en o. 19.
Die beste atlete per ouderdomsgroep was HMS Paarl se Andrea Beyers (o. 14), HMS Paarl se Taila Roos (o. 15), Bloemhof se Georgia Channon én Jana Liebenberg (o. 17) en La Rochelle se Janke Oosthuizen (o. 19).
Georgia en Jana is ook die atlete wat die meeste punte op die ASA-tabel aangeteken het en het dus die beste prestasie van die dag behaal.
Meer oor: Atletiekbyeenkoms
Larries vir die vyfde jaar 4M-kampioene